**ΒΟΥΛΗ ΤΩΝ ΕΛΛΗΝΩΝ**

**Β΄ ΤΜΗΜΑ ΔΙΑΚΟΠΗΣ ΤΩΝ ΕΡΓΑΣΙΩΝ ΤΗΣ ΒΟΥΛΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 28 Αυγούστου 2018, ημέρα Τρίτη και ώρα 16.20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέματα ημερήσιας διάταξης:

 **Α.** Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση των τροποποιήσεων της Σύμβασης για την εκτίμηση των περιβαλλοντικών επιπτώσεων σε διασυνοριακό πλαίσιο, που υπεγράφη στο Espoo της Φινλανδίας το 1991 και κυρώθηκε με το ν. 2540/1997 (Α΄249)».

 **Β.** Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση της τροποποίησης που έγινε στο Κιγκάλι (Ρουάντα) στις 10-15 Οκτωβρίου 2016, του Πρωτοκόλλου του Μόντρεαλ του 1987, που κυρώθηκε με το ν. 1818/1988 (Α΄253), σχετικά με τις ουσίες που καταστρέφουν τη στιβάδα του όζοντος».

 Στη συνεδρίαση παρέστη o Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Θεοπεφτάτου Αφροδίτη, Θραψανιώτη Εμμανουήλ, Καματερός Ηλίας, Καραναστάσης Απόστολος, Καφαντάρη Χαρά, Μπαλωμενάκης Αντώνιος, Πρατσόλης Αναστάσιος, Σπαρτινός Κωνσταντίνος, Στογιαννίδης Γρηγόριος, Βαγιωνάκη Βάλια, Μαρτίνου Γεωργία, Μάρκου Αικατερίνη, Κατσιαντώνης Γεώργιος, Μπουκώρος Χρήστος, Αρβανιτίδης Γεώργιος, Παναγιώταρος Ηλίας, Μανωλάκου Διαμάντω, Παπαχριστόπουλος Αθανάσιος, Δανέλλης Σπυρίδων και Σαρίδης Ιωάννης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλησπέρα σας. Κύριοι και κυρίες Βουλευτές, συνεδριάζει η Διαρκής Επιτροπή Παραγωγής και Εμπορίου με δύο θέματα ημερήσιας διάταξης την επεξεργασία και εξέταση των νομοσχεδίων του Υπουργείου Περιβάλλοντος και Ενέργειας α) «Κύρωση των τροποποιήσεων της Σύμβασης για την εκτίμηση των περιβαλλοντικών επιπτώσεων σε διασυνοριακό πλαίσιο, που υπεγράφη στο Espoo της Φινλανδίας το 1991 και κυρώθηκε με το ν. 2540/1997 (Α΄249)» και β) «Κύρωση της τροποποίησης που έγινε στο Κιγκάλι (Ρουάντα) στις 10-15 Οκτωβρίου 2016, του Πρωτοκόλλου του Μόντρεαλ του 1987, που κυρώθηκε με το ν. 1818/1988 (Α΄253), σχετικά με τις ουσίες που καταστρέφουν τη στιβάδα του όζοντος».

**Επειδή οι Εισηγητές και οι Ειδικοί Αγορητές σε όλα τα υπόλοιπα Κόμματα, πλην του ΣΥΡΙΖΑ, είναι οι ίδιοι, προτείνεται ενιαία διαδικασία, εάν δεν υπάρχει αντίρρηση. Ωραία, συνεπώς ο κάθε Εισηγητής να τοποθετηθεί και για τα δύο θέματα. Πριν ξεκινήσουμε με τις εισηγήσεις, ο κ. Παναγιώταρος έχει μια ανειλημμένη υποχρέωση και μετά από αίτημά του θέλει να τοποθετηθεί συνολικά και να αποχωρήσει. Τον λόγο έχει κ. Παναγιώταρος.**

**ΗΛΙΑΣ ΠΑΝΑΓΙΩΤΑΡΟΣ** (Ειδικός Αγορητής του Λαϊκού Συνδέσμου Χρυσή Αυγή)**: Ευχαριστώ κυρία Πρόεδρε. Εκφράζουμε επιφύλαξη και για τα δύο θέματα για την Ολομέλεια.**

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Εμμανουήλ Θραψανιώτης , Εισηγητής του ΣΥ.ΡΙΖ.Α., να τοποθετηθεί για το πρώτο θέμα που αφορά στην εκτίμηση των περιβαλλοντικών επιπτώσεων σε διασυνοριακό πλαίσιο, που υπεγράφη στο Espoo της Φινλανδίας το 1991. Για το δεύτερο ζήτημα που αφορά στη στιβάδα του όζοντος, και ένα πολύ σοβαρό θέμα από το πρωτόκολλο του Μόντρεαλ, θα τοποθετηθεί η κυρία Ευαγγελία (Βάλια) Βαγιωνάκη, ως Εισηγήτρια του ΣΥ.ΡΙΖ.Α.. Προτείνω να μοιραστούν οι Εισηγητές του ΣΥ.ΡΙΖ.Α. τον συνολικό χρόνο τους, των δέκα λεπτών, με μια σχετική ανοχή. Τον λόγο έχει ο κ. Θραψανιώτης.

ΕΜΜΑΝΟΥΗΛ ΘΡΑΨΑΝΙΩΤΗΣ (Εισηγητής του ΣΥ.ΡΙΖ.Α.): Ευχαριστώ κυρία Πρόεδρε. Κύριε Υπουργέ, κυρίες και κύριοι συνάδελφοι ζούμε σε ένα άκρως ευμετάβλητο περιβάλλον, εξαιτίας της κλιματικής αλλαγής, τα αποτελέσματα της οποίας βιώνονται τα τελευταία χρόνια με ακραία φαινόμενα. Είμαστε υποχρεωμένοι να παίρνουμε όλα τα μέτρα για να μπορέσουμε να μειώσουμε τις επιπτώσεις της. Σύμφωνα με τη Συνθήκη για την ίδρυση της Ευρωπαϊκής Κοινότητας και ειδικότερα με το άρθρο 171 παράγραφος 1, δίνεται η δυνατότητα να συνάπτονται διεθνείς συμφωνίες οι οποίες συμβάλλουν στην επίτευξη των παρακάτω στόχων και να εκπληρώνονται οι υποχρεώσεις που απορρέουν από αυτές, όπως είναι η προστασία του περιβάλλοντος, η προστασία της υγείας του ανθρώπου, η συνεπής και ορθολογική χρησιμοποίηση των φυσικών πόρων, η προώθηση μέτρων σε διεθνές επίπεδο για την αντιμετώπιση των περιφερειακών και παγκόσμιων περιβαλλοντικών προβλημάτων.

Επιπλέον, η Ευρωπαϊκή Κοινότητα έχει θεσπίσει δεσμευτικές για τα κράτη μέλη της, νομοθετικές πράξεις, οι οποίες καλύπτουν θέματα που διέπονται από το παρόν Πρωτόκολλο, μεταξύ των οποίων την Οδηγία 2001/42 του Ευρωπαϊκού Κοινοβουλίου και του Συμβουλίου (της 27ης Ιουνίου 2001), σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων. Σε αυτή την κατεύθυνση κινείται και το παρόν σχέδιο νόμου, που έρχεται να τροποποιήσει τη Σύμβαση για την εκτίμηση των περιβαλλοντικών επιπτώσεων σε διασυνοριακό πλαίσιο, που υπογράφηκε στο Espoo της Φινλανδίας το 1991 και κυρώθηκε με το ν. 2540/1997. Σήμερα καλούμαστε να κυρώσουμε, να κάνουμε νόμο του κράτους δυο πολύ σημαντικές τροποποιήσεις της παραπάνω σύμβασης.

Η α΄ τροποποίηση της Σύμβασης Οικονομικής Επιτροπής του Οργανισμού Ηνωμένων Εθνών εγκρίθηκε κατά τη β΄ Σύνοδο των μερών της Σύμβασης του Espoo το 2001, με την απόφαση 2/14 και αφορά τα άρθρα 1 και 17 της Σύμβασης. Ειδικότερα με την τροποποίηση του άρθρου 1 διευρύνεται ο ορισμός της έννοιας κοινό της Σύμβασης και διευκρινίζεται ότι το κοινό που είναι δυνατόν να συμμετάσχει στις προβλεπόμενες από τη Σύμβαση διαδικασίες, περιλαμβάνει τη κοινωνία των πολιτών και πιο συγκεκριμένα μιλάμε για μη κυβερνητικές οργανώσεις. Με την τροποποίηση του άρθρου 17, προστίθεται μια παράγραφος με την οποία παρέχεται το δικαίωμα προσχώρησης στη σύμβαση σε χώρες που δεν είναι μέλη της Οικονομικής Ευρωπαϊκής Επιτροπής, κατόπιν εγκρίσεως των συνόδων των συμβαλλομένων μερών.

 Στη β΄ τροποποίηση της σύμβασης Οικονομικής Επιτροπής, η οποία εγκρίθηκε κατά την γ΄ Σύνοδο των μερών της Σύμβασης του Espoo το 2004, τροποποιούνται ή αναθεωρούνται και προστίθενται νέα εδάφια στα άρθρα 2,8,11,14, καθώς και στα παραρτήματα 1 και 6 της Σύμβασης. Π.χ. στο άρθρο 2, προστίθεται η παράγραφος 11 στην οποία το θιγόμενο μέρος έχει πλέον δυνατότητα να συμμετέχει στη διαδικασία για τον καθορισμό του προερχομένου της εκτίμησης των περιβαλλοντικών επιπτώσεων.

Οι τροποποιήσεις της Σύμβασης δημιουργούν το απαραίτητο θεσμικό πλαίσιο για την προστασία του περιβάλλοντος στη χώρα μας, εξαιτίας πιθανών δυσμενών περιβαλλοντικών επιπτώσεων από σχέδια και προγράμματα που πραγματοποιήθηκαν ή ενδέχεται να πραγματοποιηθούν σε γειτονικές χώρες που δεν είναι μέλη της Οικονομικής Επιτροπής Ε.Ε του Οργανισμού Ηνωμένων Εθνών σε τομείς όπως είναι η γεωργία, η ενέργεια, η βιομηχανία, η εξόρυξη ορυκτών πόρων, οι μεταφορές, η διαχείριση αποβλήτων, η διαχείριση υδάτινων πόρων και μια σειρά άλλων θεμάτων. Ιδιαίτερη σημασία έχει στο βαθμό που αυτά τα σχέδια και προγράμματα καθορίζουν το πλαίσιο για μελλοντικές εγκρίσεις έργων που προβλέπονται στο παράρτημα όλες οι ενέργειες, όλες οι δράσεις και όλες οι αναθεωρήσεις που υπάρχουν, π.χ. διυλιστήρια, θερμοηλεκτρικοί σταθμοί και εγκαταστάσεις επανεπεξεργασίας ακτινοβολημένων πυρηνικών καυσίμων, καθώς και άλλων έργων που απαριθμούνται στο Παράρτημα 2, όπου απαιτείται η εκτίμηση περιβαλλοντικών επιπτώσεων. Η προσπάθεια για την ανανέωση, την επανεξέταση του νομικού πλαισίου και των κανόνων για τη προστασία του περιβάλλοντος, επιβάλλεται να είναι συνεχής και με γνώμονα πάντα την επίτευξη και κύριων συμφωνιών, οι οποίες θα διασφαλίζουν τη διατήρηση, τη προστασία και τη βελτίωση της ποιότητας του περιβάλλοντος.

Για τους παραπάνω λόγους εισηγούμαστε την έγκριση της τροποποίησης για την κύρωση της Σύμβασης της Ευρωπαϊκής Οδηγίας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Βαγιωνάκη.

ΒΑΛΙΑ ΒΑΓΙΩΝΑΚΗ (Εισηγήτρια του ΣΥΡΙΖΑ): Με το παρόν νομοσχέδιο γίνεται ένα ακόμα βήμα στην παγκόσμια προσπάθεια για τη προστασία του περιβάλλοντος και την ανάσχεση της υπερθέρμανσης του πλανήτη. Αφορά βέβαια τη τροποποίηση του Πρωτοκόλλου του Μόντρεαλ, την ε΄ κατά σειρά τροποποίηση που υπογράφτηκε τον Οκτώβρη 2016 στο Κιγκάλι της Ρουάντα από 170 χώρες και καλείται βέβαια τροποποίηση του Κιγκάλι.

Το Πρωτόκολλο του Μόντρεαλ, το οποίο υπογράφηκε το 1987, τότε λιγότερο από 50 χώρες αλλά σήμερα έχει υπογραφεί ήδη πάνω από 195 χώρες, θεωρείται συμφωνία ορόσημο, αφού με τη συμφωνία αυτή προβλεπόταν η σταδιακή απαγόρευση της χρήσης των χλωροφθορανθράκων και των υδροχλωροφθορανθράκων, οι οποίες μαζί με μερικές άλλες χημικές ενώσεις θεωρήθηκαν υπεύθυνες για τη μείωση της στοιβάδας του όζοντος. Το όζον, το οποίο είναι αλλοτροπική μορφή του οξυγόνου, βρίσκεται στη στρατόσφαιρα, έχει δε την ιδιότητα να απορροφά τις υπεριώδεις ακτινοβολίες και ως εκ τούτου έχει θετικές επιπτώσεις στο κλίμα και στο περιβάλλον της γης. Ωστόσο αποδείχθηκε, ότι το άτομο του χλωρίου είναι σε σημαντικό βαθμό υπεύθυνο για την καταστροφή του όζοντος, αφού δρα ως καταλύτης στη μετατροπή του σε οξυγόνο.

Για το λόγο αυτό το Πρωτόκολλο του Μόντρεαλ, προέβλεπε τη σταδιακή απαγόρευση των χλωροφθορανθράκων και των υδροχλωροφθορανθράκων που χρησιμοποιούνται εδώ στα κλιματιστικά και στα σπρέι και φυσικά εμπεριέχουν χλώριο. Μάλιστα, το «Πρωτόκολλο του Μόντρεαλ» περιείχε την πρόνοια, ότι τα συμβαλλόμενα μέρη να μπορούν να τροποποιήσουν το πρωτόκολλο, υιοθετώντας και την σταδιακή κατάργηση των υποκατάστατων χημικών ουσιών που επίσης βλάπτουν το περιβάλλον, έστω και αν δεν επηρεάζουν τη στιβάδα του όζοντος.

Πράγματι, στην πορεία οι χλωροφθοράνθρακες αντικαταστάθηκαν από τους υδροφθοράνθρακες, ως υποκατάστατα οι δεύτεροι των πρώτων. Είναι γεγονός, ότι οι υδροφθοράνθρακες, παρότι αντιπροσωπεύουν μόνο μικρό ποσοστό των αερίων του θερμοκηπίου- τα σημαντικότερα, υπενθυμίζουμε, ότι είναι το διοξείδιο του άνθρακα, το μεθάνιο, το οξείδιο του αζώτου- ωστόσο λειτουργούν εγκλωβίζοντας θερμότητα πολλαπλάσια του διοξειδίου του άνθρακα. Οι υδροφθοράνθρακες διαθέτουν δυναμικό πλανητικής υπερθέρμανσης έως και 14.800 φορές περισσότερες από ό,τι το διοξείδιο του άνθρακα. Συνεπώς οι υδροφθοράνθρακες, αν και δεν έχουν σχέση με την μείωση της στιβάδας του όζοντος, έχουν ωστόσο μεγάλη σχέση με την θερμοκρασία και την κλιματική αλλαγή.

Με την σημερινή έγκριση του «Πρωτοκόλλου του Κιγκάλι» προβλέπεται ακριβώς η σταδιακή μείωση των υδροφθορανθράκων, πράγμα που θα έχει θετική επίπτωση στην κλιματική αλλαγή. Εκτιμάται δε, ότι η μείωση του μέσου όρου της θερμοκρασίας του πλανήτη που μπορεί να προκληθεί από την απαγόρευση των υδροφθορανθράκων, μπορεί να φτάσει τον μισό βαθμό Κελσίου, γεγονός πολύ σημαντικό αν αναλογιστούμε, ότι βασικός στόχος της «Συμφωνίας του Παρισιού» είναι η μείωση της αύξησης της θερμοκρασίας, ώστε να μην ξεπερνά τους 2 βαθμούς Κελσίου, σε σχέση με τα προβιομηχανικά επίπεδα.

Σημειώνεται επίσης, ότι η σταδιακή κατάργηση των υδροφθορανθράκων εφαρμόζεται ήδη στην Ε.Ε., σύμφωνα με τον κανονισμό 517/2014 που αφορά τα φθοριούχα αέρια του θερμοκηπίου, προβλέπει δε τη σταδιακή κατάργησή τους στο εσωτερικό της Ε.Ε.. Επί τη ευκαιρία υπενθυμίζω, ότι η Ε.Ε. στα πλαίσια της πολιτικής της για το κλίμα, θέτει ως στόχο, μέχρι το 2030, τη μείωση των εκπομπών των αερίων του θερμοκηπίου κατά 40%. Τον Ιούλιο του 2017 η Ε.Ε. καλούσε τα κράτη-μέλη της να δεσμευτούν για την ταχεία κύρωση της «Τροποποίησης του Κιγκάλι», ώστε να τεθεί αυτή σε εφαρμογή από την 1η Ιανουαρίου του 2019. Συνεπώς, η «Συμφωνία του Κιγκάλι» διαδραματίζει σημαντικό ρόλο στον παγκόσμιο αγώνα για την κλιματική αλλαγή γιατί πρώτον, η απαγόρευση της χρήσης των υδροφθορανθράκων- τα οποία αν και αντιπροσωπεύουν μικρό ποσοστό των αερίων του θερμοκηπίου, ωστόσο λειτουργούν, ως εκατοντάδες ή και χιλιάδες φορές, πολλαπλασιαστικά σε σχέση με τα υπόλοιπα αέρια- έχει πολύ μεγάλη σημασία, επομένως θα είναι και πολλαπλάσιο το όφελος σε ό,τι αφορά τον αγώνα για την κλιματική αλλαγή.

Δεύτερον, γιατί οι δεσμεύσεις του «Συμφώνου του Παρισιού» είναι μεν ευρείες, ωστόσο σε σημαντικό βαθμό είναι εθελοντικές, συχνά ασαφείς και εξαρτώνται από την πολιτική βούληση των ηγετών του κόσμου. Αντιθέτως, η «Τροποποίηση του Κιγκάλι» περιλαμβάνει συγκεκριμένες δεσμεύσεις, στόχους, χρονοδιαγράμματα, αναφέρει τις χημικές ουσίες και το αντίστοιχο δυναμικό πλανητικής υπερθέρμανσης, αλλά και κυρώσεις για την παράβαση της συμφωνίας. Επίσης θέλω να σημειώσω το εξής. Όπως συμβαίνει σε ανάλογες περιπτώσεις, κάποιες τέτοιες συμφωνίες μπορούν να αποτελέσουν- όπως σημειώνει και η εισηγητική έκθεση- μια πρόκληση και μια ευκαιρία, υπό προϋποθέσεις, για την προώθηση της καινοτομίας, για το άνοιγμα στις ανανεώσιμες πηγές και την κυκλική οικονομία- πράγμα που μας φέρνει πιο κοντά, στο πλαίσιο της «Ατζέντας 2030» του ΟΗΕ για την αειφόρο ανάπτυξη- αλλά και μπορεί να αποτελέσει μοχλό αλλαγής στο υφιστάμενο παραγωγικό μοντέλο.

Όσο αφορά τα άρθρα, το πρώτο άρθρο το οποίο αποτελείται από υποάρθρα, είναι η μεταφρασμένη «Τροποποίηση του Κιγκάλι», μαζί με τους πίνακες οι οποίοι εμπεριέχουν τροποποιήσεις αντίστοιχων πινάκων του «Πρωτοκόλλου του Μόντρεαλ», αλλά και τον κατάλογο με τις ελεγχόμενες ουσίες των υδροφθορανθράκων και το αντίστοιχο δυναμικό πλανητικής υπερθέρμανσης. Έτσι προβλέπεται η σταδιακή χρονολογική μείωση των υδροφθορανθράκων σε όλες τις χώρες, προβλέπεται εγκεκριμένη τεχνολογία και την καταστροφή των παραπάνω ουσιών, προβλέπεται η ενημέρωση της Γραμματείας από τα κράτη-μέλη και την δέσμευση αποστολής στοιχείων για την πορεία υλοποίησης της Συμφωνίας, κανόνες για την εξαγωγή-εισαγωγή των χημικών ουσιών αυτών, προβλέπεται επίσης, ότι για να προχωρήσουμε στην επικύρωση πρέπει να έχουμε προηγουμένως επικυρώσει την προηγούμενη Τροποποίηση που έγινε στο Πεκίνο- εμείς σαν Ελληνικό Κοινοβούλιο την έχουμε επικυρώσει. Σε ό,τι αφορά στα υπόλοιπα άρθρα 2 και 3, ορίζεται το Υπουργείο Περιβάλλοντος και Ενέργειας ως αρμόδια αρχή για τον συντονισμό των συναρμόδιων Υπουργείων. Δεύτερον, παρέχονται οι απαραίτητες εξουσιοδοτήσεις για τη ρύθμιση ειδικότερων θεμάτων εφαρμογής των διατάξεων και τη λήψη συμπληρωματικών μέτρων για την εφαρμογή του.

Κατόπιν όλων αυτών, κυρίες και κύριοι συνάδελφοι, είναι φανερό ότι ο ΣΥ.ΡΙΖ.Α. προτείνει την κύρωση της παραπάνω Συμφωνίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ (Εισηγητής της Ν.Δ.): Ευχαριστώ, κυρία Πρόεδρε. Αν, πράγματι, συμφωνούμε ότι η γη, ο πλανήτης μας είναι το κοινό μας σπίτι, αν έχει κάποια αξία στις ημέρες μας το παλαιότερο σύνθημα «σκέψου παγκόσμια, δράσε τοπικά», είναι εμφανές ότι το Ελληνικό Κοινοβούλιο πρέπει να κυρώσει αυτές τις τροποποιήσεις, που αφορούν μία σημαντική Σύμβαση και ένα πολύ σημαντικό Πρωτόκολλο, τα οποία έχουν να κάνουν με μείζονα περιβαλλοντικά προβλήματα του πλανήτη μας.

Ξεκινάω, βεβαίως, κι εγώ από τη συμφωνία του Espoo, που υπεγράφη το 1991 στη Φινλανδία και έχει ισχύ στη χώρα μας από τις 24 Φεβρουαρίου του 1998. Πρόκειται για μία Σύμβαση που ρυθμίζει τα ζητήματα διασυνοριακής εκτίμησης περιβαλλοντικών επιπτώσεων, γιατί στον πλανήτη, ούτε καν στην ευρύτερη γειτονιά μας, δεν ζούμε μόνοι και τα έργα μιας χώρας μπορούν να έχουν επιπτώσεις. Η ανθρωπογενής δραστηριότητα, γενικότερα, στα γειτονικά κράτη, αλλά, ακόμη, και σε κράτη που δεν είναι γειτονικά δίνει δικαίωμα παρέμβασης η συγκεκριμένη Σύμβαση.

Η σύμβαση του Espoo για την εκτίμηση περιβαλλοντικών επιπτώσεων σε διασυνοριακό πλαίσιο υπεγράφη το 1991 και πλέον, με τις τροποποιήσεις περιλαμβάνονται και έργα ανθρωπογενούς δραστηριότητας, όπως είναι η παραγωγή πυρηνικών καυσίμων και εγκαταστάσεων επεξεργασίας, η άντληση υπογείων υδάτων, η μεγάλης κλίμακας αποδάσωση, δραστηριότητα η οποία μπορεί να έχει άμεσες συνέπειες, όχι στο κράτος όπου εξελίσσεται, αλλά και στα γειτονικά κράτη. Μια άλλη σειρά δραστηριοτήτων είναι και οι εξορυκτικές δραστηριότητες, κ.λπ..

Με την τροποποίηση γίνονται δύο αλλαγές στην έννοια «κοινό», όπως ίσχυε στη Σύμβαση. Τώρα, πλέον, μπορούν να συμβληθούν στο πλαίσιο της κοινωνίας των πολιτών και οργανώσεις που δεν είναι κρατικές οντότητες και μη κυβερνητικές οργανώσεις. Επιπλέον, σημαντικότερος σκοπός της τροποποίησης είναι η ευαισθητοποίηση χωρών που είναι εκτός Οικονομικής Επιτροπής του Ο.Η.Ε., ώστε να τύχει ευρύτερης εφαρμογής αυτή η περιβαλλοντική νομοθεσία. Δηλαδή, να δοθεί η δυνατότητα και σε κράτη που είναι εκτός Σύμβασης να πάρουν μέρος στην κοινή προσπάθεια.

Υπάρχουν και κάποιες άλλες σημαντικές αλλαγές σε άλλα άρθρα, που είναι συμβατές με το ευρωπαϊκό δίκαιο. Οι τροποποιήσεις στη Συμφωνία του Espoo συντελούν στη δημιουργία του απαραίτητου θεσμικού πλαισίου για την προστασία του περιβάλλοντος της χώρας από, τυχόν, επιβλαβείς περιβαλλοντικές δραστηριότητες γειτονικών χωρών, που δεν είναι μέλη της Οικονομικής Επιτροπής του Ο.Η.Ε.. Αυτές οι δράσεις μπορεί να είναι η γεωργία, η ενέργεια, η βιομηχανία, η εξόρυξη, οι μεταφορές, η διαχείριση αποβλήτων και μία σειρά άλλων δράσεων. Επίσης, αφορά και τις εγκλίσεις μελλοντικών έργων, όπως διυλιστήρια, εγκαταστάσεις παραγωγής ή εμπλουτισμού πυρηνικών, για τα οποία απαιτείται εκτίμηση περιβαλλοντικών επιπτώσεων μέσα σε ένα πλαίσιο διασυνοριακό, όπως είπαμε από την αρχή, και όπως η Σύμβαση ρυθμίζει.

Όλα αυτά συνάδουν, πλήρως, με το ευρωπαϊκό δίκαιο και με δεδομένο, ότι η χώρα μας οφείλει στο πλαίσιο των ευρωπαϊκών υποχρεώσεων να είναι προσηλωμένη στη διεθνή περιβαλλοντική πολιτική, οφείλει να κυρώσει τις δύο τροποποιήσεις της Σύμβασης του Espoo.

Σε ότι αφορά στην τροποποίηση του Κιγκάλι, πολύ σημαντική, που έγινε 10- 15 Οκτώβριου του 2016, αφορά στο Πρωτόκολλο του Μόντρεαλ που είναι υπογεγραμμένο από το 1987 και αποσκοπεί στη σταδιακή κατάργηση της παραγωγής και χρήσης ουσιών που καταστρέφουν τη στιβάδα του όζοντος, αλλά και άλλων χημικών ουσιών που δεν καταστρέφουν την στιβάδα του όζοντος, αλλά ευθύνονται για την κλιματική αλλαγή σε μεγάλο βαθμό. Σκοπός της τροποποίησης του Κιγκάλι που εγκρίθηκε κατά την 28η Διάσκεψη των Μερών το 2016, είναι να επιτευχθεί συνολική μείωση της κατανάλωσης και παραγωγής υδροχλωροφθορανθράκων (HCFs) μολονότι τα όρια του θερμοκηπίου δεν καταστρέφουν την στοιβάδα του όζοντος. Η απελευθέρωσή τους στην ατμόσφαιρα συμβάλει στην κλιματική αλλαγή και έχουν σημαντικό αντίκτυπο στην υπερθέρμανση του πλανήτη. Η εφαρμογή αυτής της τροποποίησης που καλούμαστε να κυρώσουμε, αναμένεται να αποτρέψει την άνοδο της θερμοκρασίας κατά μισό βαθμό κελσίου, ως τα τέλη του αιώνα πράγμα που θα συμβάλει θετικά στην επίτευξη των στόχων της Συμφωνίας των Παρισίων που υπογράφτηκε ως γνωστών το Δεκέμβριο του 2015. Δηλαδή, με αυτή τη Συμφωνία μόνο επιτυγχάνεται το 1/4 του στόχου για την αποτροπή της της υπερθέρμανσης του πλανήτη. Σύμφωνα με τη Συμφωνία των Παρισίων είναι η μείωση της παγκόσμια θερμοκρασίας κατά δύο βαθμούς κελσίου. Με αυτή τη Συμφωνία εκτιμάται ότι θα επιτευχθεί μείωση μισού βαθμού κελσίου.

Η τροποποίηση του Κιγκάλι, καθορίζει επίσης ορισμένα μέτρα που πρέπει να ληφθούν από τα συμβαλλόμενα μέρη. Εκπρόσωποι 170 χωρών συμφώνησαν για την τροποποίηση του Πρωτοκόλλου του Μόντρεαλ. Σύμφωνα με την οικονομική και κοινωνική τους ανάπτυξη έτσι ώστε να μειωθεί σταδιακά η χρήση των υδροχλωροφθορανθράκων (HCFs). Τα κράτη-μέλη της Ε.Ε. όπως και η Ελλάδα άλλωστε, και άλλες αναπτυγμένες χώρες οφείλουν να αρχίσουν αυτές τις μειώσεις με ένα χρονοδιάγραμμα που υπάρχει από το 2019. Υπάρχουν τρείς κατηγορίες κρατών, οι τελικοί στόχοι με την τρίτη ομάδα κρατών των αναπτυσσόμενων χωρών, έχουν συμβατική υποχρέωση να υλοποιήσουν τους στόχους το 2047.

 Μια δεύτερη ομάδα αναπτυσσόμενων χωρών στην οποία συμπεριλαμβάνεται και η Κίνα, έχουν συμβατική υποχρέωση να πιάσουν τους στόχους του 2030. Στην τρίτη ομάδα χωρών που είναι υποχρεωμένες να συμμορφωθούν με το 2047 ανήκει και η Ινδία. Αναφέρω ενδεικτικά δύο πολύ μεγάλες χώρες και πληθυσμιακές υπερδυνάμεις. Το κόστος της τροποποίησης του Κιγκάλι υπολογίζεται με πολλούς τρόπους και ο βασικότερος, ο ένας και χειροπιαστός που έχουμε μέχρι σήμερα, είναι η εκτίμηση που έκανε η ομάδα τεχνολογικής και οικονομικής αξιολόγησης του Πρωτοκόλλου του Μόντρεαλ. Υπολόγισε το κόστος στα χαμηλά του περίπου σε 3,2 δισ. ευρώ και στα υψηλά τους 13 δισ. ευρώ, που σημαίνει ότι υπολογίζεται από αυτή την τεχνική επιτροπή ότι θα υπάρχει ένα ετήσιο κόστος των 100 εκατομμυρίων ευρώ για τη συμμόρφωση όλων των χωρών μελών προς επίτευξη των στόχων.

Για να παρακολουθείται ο αντίκτυπος του συστήματος των ποσοστώσεων, παρακολουθεί την εξέλιξη των τιμών των διαφόρων τύπων υδροχλωροφθορανθράκων (HCFs) και σε διάφορα στάδια της αλυσίδας αξίας με βάση τα στοιχεία που λαμβάνονται από τους παραγωγούς ψυκτικό αερίου, της διανομής αερίου και τους κατασκευαστές εξοπλισμού. Μολονότι δεν είναι δυνατόν να εξαχθούν οριστικά συμπεράσματα σε αυτό το πρώιμο στάδιο της σταδιακής μείωσης, είναι δυνατόν να παρατηρηθεί μια γενική ανοδική τάση των τιμών από το 2014 και μετά.

Σε γενικές γραμμές, θα λέγαμε ότι παρά το γεγονός ότι οι επιχειρήσεις κυρίως, γιατί αυτές οι χημικές ενώσεις περιλαμβάνονται σε ευρείας χρήσης καταναλωτικά αγαθά, όπως είναι τα κλιματιστικά, τα σπρέι, αλλά και άλλες οικιακές συσκευές που είναι ευρύτατης χρήσης, το διάγραμμα επίτευξης των στόχων δεν θα επιφέρει ένα τόσο σημαντικό κόστος στα νοικοκυριά, αν το χρονοδιάγραμμα ήταν στενό. Δηλαδή αν η σύμβαση προέβλεπε σε τρία χρόνια να αντικατασταθούν όλες αυτές τις συσκευές, οπωσδήποτε το κόστος θα ήταν μεγάλο και για την αλλαγή γραμμής παραγωγής των επιχειρήσεων, αλλά κυρίως για τα νοικοκυριά. Έχει όμως ένα βάθος χρόνου που είναι πιο δεσμευτικό για εμάς και για όλες τις ανεπτυγμένες χώρες και πιο ελαστικό για τις υπόλοιπες αναπτυσσόμενες χώρες. Η ισχύουσα μέθοδος επιτρέπει, βάσει της διαδικτυακής πύλης για τα φθοριούχα αέρια του θερμοκηπίου, να εφαρμόζεται το σύστημα των ποσοστώσεων από την Ευρωπαϊκή Επιτροπή, με μικρή πλέον επιβάρυνση για το κράτος - μέλος ή για το μέρος της σύμβασης.

Τα ερωτήματα που γεννιούνται με τη συγκεκριμένη Συμφωνία του Κιγκάλι είναι με ποια μέσα και με ποιο κόστος θα μπορέσει να ακολουθήσει όσα ορίζει η Συμφωνία. Αναμφίβολα, πρόκειται για μια απαραίτητη ενέργεια – το επισημαίνουμε αυτό – προκειμένου να μειωθούν οι εκπομπές αερίου και να περιοριστεί η υπερθέρμανση του πλανήτη, όμως θα πρέπει να λάβουμε υπόψη ότι πρόκειται για αλλαγές που σε κάποιες περιπτώσεις μπορεί να είναι και κοστοβόρες. Βεβαίως, θα προωθηθεί η καινοτομία και η ελληνική οικονομία θα πρέπει να προσανατολίζεται και σε αυτές τις αλλαγές, προκειμένου να εισάγει την καινοτομία στην παραγωγή τέτοιων συσκευών. Κάποιοι με τις αλλαγές ευνοούνται και κάποιοι άλλοι όχι. Έτσι συμβαίνει με όλες τις αλλαγές.

Θα πρέπει κάποια στιγμή να αναλυθούν τα μέσα με τα οποία οι ανεπτυγμένες χώρες θα συνδράμουν τις οικονομικά αδύναμες, πράγμα που προβλέπεται και από το Πρωτόκολλο του Μόντρεαλ αλλά κυρίως από τη Συμφωνία του Κιγκάλι. Επίσης, θα πρέπει, κατά την άποψή μας, να διασαφηνιστεί το πλαίσιο «βοήθειας» εκσυγχρονισμού της χώρας μας προς τα προβλεπόμενα από το Πρωτόκολλο του Μόντρεαλ, όπως τροποποιείται σε ορισμένα άρθρα από τη Σύμβαση του Κιγκάλι, που υπογράφηκε το 2016. Κυρία Πρόεδρε, είμαστε θετικοί με επιφύλαξη, όμως. Θα ψηφίσουμε στην Ολομέλεια για περίπτωση τροπολογιών ή οτιδήποτε άλλο. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Συζητάμε σήμερα την κύρωση τροποποιήσεων της Σύμβασης για την εκτίμηση των περιβαλλοντικών επιπτώσεων σε διασυνοριακό πλαίσιο που υπογράφηκε στο Espoo της Φιλανδίας. Θεωρούμε ότι είναι πολύ μεγάλης σημασίας η συγκεκριμένη κύρωση και αφορά ιδιαίτερα τις διασυνοριακές περιβαλλοντικές επιπτώσεις. Θα ήθελα να φωτίσω μια άλλη οπτική γωνία, γιατί μας δίνεται η δυνατότητα να έχουμε άποψη, ακόμη και ανάμειξη, σε μεγάλα έργα που θα υλοποιηθούν σε γειτονικές χώρες και επηρεάζουν ή μπορεί να επηρεάσουν και τη χώρα μας. Ένα πιθανό τέτοιο θέμα είναι οι πυρηνικοί σταθμοί στη Βουλγαρία και ιδιαίτερα στην Τουρκία, που έχουν ήδη εξαγγελθεί και διάφορα υδροηλεκτρικά έναντι των διακρατικών ποταμών.

Πρέπει, λοιπόν να γίνουν ειδικές επιτροπές για τη συμμέτοχή όλων των υπουργείων, πιθανότατα με το Υπουργείο Εξωτερικών να έχει τον πρώτο ρόλο, προκειμένου να σχεδιαστεί προσεκτικά η παρεμβατική δράση που θα ακολουθήσουμε τα επόμενα χρόνια με βάση τα δικαιώματα που μας δίνει ως χώρα η κύρωση αυτή.

Ιδιαίτερα πρέπει να προσέξουμε και για τους γείτονές μας, που μπορεί να προφασιστούν πιθανές επιδράσεις και να θελήσουν να αναμιχθούν σε δικά μας έργα μεγάλης κλίμακας, όπως είναι ερευνητικά για την εξόρυξη υδρογονανθράκων πετρελαίου. Δηλαδή, χρειάζεται μια διπλή προετοιμασία, να οργανώσουμε σωστά και με όλες τις απαραίτητες συνθήκες και προϋποθέσεις τα δικά μας έργα χωρίς να αφήνουμε περιθώριο παρεμβάσεων και εμποδίων από τρίτους και, από την άλλη, να κινητοποιηθούμε κατάλληλα κυρίως για τα θέματα που θα προκύψουν από την κατασκευή των πυρηνικών εργοστασίων στην Τουρκία. Τα ερωτήματα που προκύπτουν είναι αν υπάρχει προεργασία. Ποιες ενέργειες σκέφτεστε, κύριε Υπουργέ, να κάνετε στην κατεύθυνση αυτή; Προκαλεί απορία, πάντως, το γεγονός γιατί το νομοσχέδιο φέρει τις υπογραφές των Υπουργών από τις 5 Φεβρουαρίου 2018 και έρχεται πάλι μετά από μισό χρόνο προς κύρωση, ελπίζω, ενόψει ανασχηματισμού, να μη χρειαστεί πάλι να υπογραφεί από νέους υπουργούς. Γιατί συμβαίνουν αυτές οι καθυστερήσεις;

Όσο αφορά τη δεύτερη κύρωση τροποποιήσεις που έγινε στο Κιγκάλι της Ρουάντα για τα θέματα της κλιματικής αλλαγής και του όζοντος, ούτως ή άλλως, η χώρα μας έχει υποστεί και υπόκειται αυτές τις αλλαγές στο κλίμα. Ποιος μπορεί να έχει διαφορετική αντίληψη; Βέβαια, η χώρα μας είναι πολύ μικρή στη συνολική συνεισφορά των προβλημάτων που καθορίζουν τα ζητήματα της κλιματικής αλλαγής, αλλά οι ενέργειες που πρέπει να γίνουν προκειμένου να ακολουθήσουμε τον ίδιο βηματισμό με τις άλλες χώρες και οι προθεσμίες εφαρμογής, προφανώς, διαμορφώνουν κόστος προσαρμογής για τη χώρα. Αυτό είναι ιδιαίτερα σημαντικό ζήτημα, γιατί επηρεάζεται η ελληνική οικονομία από όλες αυτές τις προσαρμογές τις οποίες θα κληθεί να κάνει στην κατεύθυνση αυτή. Όσο αφορά και την ουσία των δύο συμβάσεων, είμαστε θετικοί και υπερψηφίζουμε και τις δύο τροποποιήσεις των δύο κυρώσεων. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Για τη σύμβαση του Espo που υπογράφτηκε το ΄91 και κυρώθηκε από την Ευρωπαϊκή Κοινότητα το ΄97, όπως και από την Ελλάδα το Δεκέμβρη του ΄97 κυρώθηκε, είναι γεγονός ότι τότε ανέφεραν στην εισηγητική έκθεση ότι σκοπός της σύμβασης είναι η λήψη όλων των απαραίτητων μέτρων για την πρόληψη, τη μείωση και τον έλεγχο των σημαντικών δυσμενών διασυνοριακών επιπτώσεων που θα μπορούσαν να έχουν για το περιβάλλον ορισμένες δραστηριότητες όπως αυτές περιγράφονται στο παράρτημα 1. Στο παρόν νομοσχέδιο έχουμε δύο τροποποιήσεις.

Η πρώτη που περιλαμβάνει την συμμετοχή των ΜΚΟ τις διαδικασίες της σύμβασης και παρέχεται το δικαίωμα προσχώρησης σε χώρες που δεν είναι μέλη της Οικονομικής Επιτροπής Ευρώπης του ΟΗΕ.

Η δεύτερη τροποποίηση προσθέτει πέντε ομάδες έργων στο πεδίο εφαρμογής της σύμβασης. Περιλαμβάνει μία σειρά κατ’ άρθρον τροποποιήσεων που διευρύνουν το περιεχόμενο της σύμβασης σε επίπεδο τόσο διαδικασιών όσο και διακρατικών παρεμβάσεων.

Στα συμπεράσματα που μας δίνει το παρόν νομοσχέδιο, διαμορφώνει τα εξής για τις δύο τροποποιήσεις -πολύ συνοπτικά και με τα δικά τους λόγια- ότι η τροποποίηση της σύμβασης δημιουργεί το απαραίτητο θεσμικό πλαίσιο για προστασία περιβάλλοντος της χώρας μας εξαιτίας πιθανών δυσμενών περιβαλλοντικών επιπτώσεων από σχέδια και προγράμματα που ενδέχεται να πραγματοποιηθούν σε γειτονικές χώρες και δεν είναι μέλη της Οικονομικής Επιτροπής Ευρώπης σε τομείς όπως γεωργία, ενέργεια, βιομηχανία, εξόρυξη, διαχείριση αποβλήτων, τηλεπικοινωνίες και λοιπά και βεβαίως και προγράμματα που καθορίζουν το πλαίσιο για μελλοντικές εγκρίσεις όπως διυλιστήρια, θερμοηλεκτρικοί σταθμοί, εγκαταστάσεις παραγωγής ή εμπλουτισμού πυρηνικών και λοιπά.

Τα διαβάζω, γιατί επανειλημμένα έχουμε προβάλει και τεκμηριώσει ότι το νομοθετικό έργο της Ευρωπαϊκής Ένωσης και όχι μόνο, αλλά και άλλων διακρατικών ιμπεριαλιστικών οργανισμών και για το περιβάλλον και στο πλαίσιο σήμερα της κυκλικής οικονομίας ή της αποδοτικότητας των πόρων και των πράσινων τεχνολογιών, εμείς λέμε ότι έχει ως αποκλειστικό στόχο να εξασφαλίσει νέα πεδία ικανοποιητικής κερδοφορίας για τους μονοπωλιακούς ομίλους. Με τις αρχές, τις διατάξεις και τις αιρέσεις που το διέπουν, αποτελεί τη νομική βάση για τη διαρκή νόμιμη παραβίαση -και το τονίζω, νόμιμη παραβίαση- των δικαιωμάτων των λαϊκών στρωμάτων για να ζουν μία ποιότητα ζωής αντίστοιχη με τα επιτεύγματα και τις δυνατότητες της επιστήμης σήμερα και αυτή η νόμιμη παραβίαση έχει τη σύμπραξη όλων των κρίκων του αστικού κράτους. Στο πλαίσιο μάλιστα των ευρωενωσιακών στρατηγικών κατευθύνσεων, μαζί με διακρατικές συμβάσεις και πρωτόκολλα, υλοποιείται η λεηλασία των φυσικών πόρων του πλανήτη, βεβαίως με κυρίαρχο κριτήριο το ποσοστό κέρδους των μονοπωλιακών ομίλων και σε συνδυασμό με την εκμετάλλευση της εργατικής δύναμης, δηλαδή, όσων δουλεύουν στην εξόρυξη ή κατ’ άλλο τρόπο στην απόληψη τους, στη μεταφορά τους και λοιπά.

Είναι ακριβώς το ίδιο πλαίσιο, πάνω στο οποίο βρίσκουν γόνιμο έδαφος και εκδηλώνονται και με αυξανόμενη συχνότητα μεγάλες οικολογικές και τεχνολογικές καταστροφές, η συνεχιζόμενη αποψίλωση δασών, καταστροφή οικοσυστημάτων, εξάντληση και ποιοτική υποβάθμιση υδάτινων πόρων, υπερπαραγωγή τοξικών και άλλων επικίνδυνων αποβλήτων, ρύπανση θαλασσών και λοιπά. Τα πάντα δηλαδή υποτάσσονται στον καπιταλιστικό τρόπο παραγωγής, ακόμα και η προστασία απέναντι σε ακραίας έκτασης φυσικά φαινόμενα, τα οποία βεβαίως ρυθμίζονται στη βάση κόστους-οφέλους με κοινοτικές οδηγίες, όπως πρόσφατα με ένα μεγάλο άρθρο που είχε αφιερώσει, αποκάλυψε και ο «Ριζοσπάστης». Μ’ αυτή την έννοια, στο ίδιο αυτό νομοθετικό πλαίσιο, όπως ενσωματώνεται και κυρώνεται κατά περίπτωση στο εθνικό δίκαιο και από τη δική μας αστική τάξη βρίσκουν νομικό έρεισμα διαχρονικές κυβερνητικές πολιτικές με καταστροφικό αντίκτυπο στην υγεία του λαού και στο περιβάλλον και παραδείγματα υπάρχουν πάρα πολλά.

Τι να πει κανείς για το Θριάσιο που έχει γίνει θερμοκήπιο καρκινογενέσεων για τη δυτική Αθήνα και το έγκλημα που προετοιμάζεται σε βάρος του Γραμματικού, για τα χιλιάδες στρέμματα επένδυσης της Ελληνικός Χρυσός στη Χαλκιδική, για τις επαναλαμβανόμενες κάθε χρόνο καταστροφικές πυρκαγιές δασών και τις πλημμύρες που συχνά συνοδεύονται με ανθρώπινες απώλειες, τις συνεχιζόμενες καταστροφές από τις ανανεώσιμες πηγές ενέργειας και μιλάω κυρίως για τις ανεμογεννήτριες, όπου κάθε χρόνο χιλιάδες στρέμματα με υψηλή περιβαλλοντική σημασία παρέχονται στους ομίλους των ανεμογεννητριών.

Μιλάω για περιοχές Natura, για καταφύγια άγριας ζωής, για εθνικούς δεσμούς και άλλες προστατευόμενες, τελικά δήθεν, περιοχές - ή για το βιομηχανικό κεφάλαιο που σπέρνει, κατά το δοκούν, τα επικίνδυνα απόβλητα του, υγρά, στερεά κ.λ.π.; Τη σταδιακή μετατροπή των τσιμεντοβιομηχανιών σε επικίνδυνες μονάδες καύσης, για την επαναλειτουργία, ύστερα από 20 χρόνια των καζανιών θανάτου στο Πέραμα και τη νομιμοποίηση της OIL 1 να αποθηκεύει και να διακινεί τα πετρελαιοειδή και να επεξεργάζεται τεράστιες ποσότητες επικίνδυνων πετρελαιοειδών αποβλήτων στη Δραπετσώνα - και τα λέω αυτά γιατί υπάρχουν ευτυχώς και λαϊκές κινητοποιήσεις και διαμαρτυρίες - ή την εγκληματική επιμονή των αστικών κυβερνήσεων να διατηρούν στην πράξη στο πόσιμο νερό το φονικό όριο των 40-45 μικρογραμμαρίων ανά λίτρο για το δηλητήριο που λέγεται εξασθενές χρώμιο; Τα φαινόμενα της θαλάσσιας ρύπανσης κ.λπ. ή τη συμμετοχή των αστικών κυβερνήσεων, κύρια μέσω της βάσης της Σούδας, στις ιμπεριαλιστικές επεμβάσεις των Η.Π.Α. και της Ε.Ε. στη Συρία και τις άλλες χώρες της περιοχής; Δηλαδή εδώ δεν έχουμε περιβαλλοντικές καταστροφές; Το λέω γιατί και στην Επιτροπή Περιβάλλοντος, πριν ξεκινήσουν τα θερινά τμήματα, είχε γίνει μια συζήτηση για το περιβαλλοντικό έγκλημα και είχε, πραγματικά, πολύ ενδιαφέρον και εκεί έβλεπε κανείς πώς το αστικό κράτος περιφρονεί, στην κυριολεξία, την προστασία του.

Γι' αυτό, λοιπόν, εμείς θεωρούμε ότι η σύμβαση του Espoo, όπως διαμορφώνεται και με τις δύο τροποποιήσεις, δεν μπορεί παρά να υπηρετεί τις γενικότερες στοχεύσεις του κεφαλαίου και ακόμη χειρότερα, ο διασυνοριακός της χαρακτήρας, σε περίοδο που ο ενδομονοπωλιακός ανταγωνισμός εκδηλώνεται με ιδιαίτερη οξύτητα, εγκυμονεί πρόσθετη απειλή και για την εργατική τάξη και τα λαϊκά στρώματα, καθώς διευκολύνεται και σε νομικό επίπεδο η δυνατότητα των μονοπωλιακών ομίλων που δραστηριοποιούνται σε γειτονικά θιγόμενα κράτη να παρεμβαίνουν στο πλαίσιο του άγριου ανταγωνισμού σε έργα που εντάσσονται σε τομείς όπως η γεωργία, η ενέργεια, η βιομηχανία, η εξόρυξη, οι μεταφορές, η διαχείριση αποβλήτων κ.λπ. Φυσικά, μπορεί να συμβαίνει και το αντίστροφο. Μ’ αυτό το σκεπτικό εμείς καταψηφίζουμε αυτή τη Σύμβαση.

Σε ό,τι αφορά τη Συμφωνία στο Κιγκάλι, τα είπαν και οι συνάδελφοι, όμως κι εγώ θέλω να θυμίσω και να τονίσω μερικά πράγματα. Οι υδροφθοράνθρακες χρησιμοποιήθηκαν ευρέως σαν υποκατάστατα των χλωροφθορανθράκων, ως ψυκτικά κυρίως αέρια, λόγω της σημαντικά μικρότερης επίπτωσής τους στην επέκταση της τρύπας του όζοντος. Από την άλλη μεριά, όμως, οι ουσίες αυτές ενοχοποιούνται ως σε αέρια θερμοκηπίου μιας και φέρονται να είναι χιλιάδες φορές δραστικότερα της δέσμευση της θερμότητας στην ατμόσφαιρα ως προς το διοξείδιο του άνθρακα. Αυτά βεβαίως, είναι γνωστά και λέω, «είναι γνωστά» γιατί εδώ πριν 30 χρόνια, το 1987 ξεκίνησε η υποκατάσταση των χλωροφθορανθράκων από τους υδροφθοράνθρακες γιατί πλεονεκτούσαν στο θέμα του όζοντος, όχι όμως στο θέμα της υπερθέρμανσης και το τονίζω, γιατί αυτό το αποσιωπούσαν και σε συνέδρια, και σε συμβάσεις, και οι ιμπεριαλιστικοί οργανισμοί και μεγάλες πολυεθνικές. Γιατί όμως; Η αιτία είναι απλή και γνωστή. Γιατί πριν από τη συμφωνία τα μεγάλα μονοπωλιακά συγκροτήματα στην χημική βιομηχανία, είχαν ήδη επενδύσει δισεκατομμύρια δολάρια στην παραγωγή υδροφθοράνθρακων και βεβαίως, περίμεναν μεγάλα κέρδη και έτσι έγινε.

Σήμερα, μερικές δεκαετίες μετά και αφού η παραγωγή των υδροφθοράνθρακων διεθνώς βεβαιώθηκε, ήρθε η στιγμή να επαναληφθεί αυτό το έργο και να αντικατασταθούν από κάτι άλλο, νέα προϊόντα φιλο-περιβαλλοντικά και βεβαίως, να κερδίσουν νέα τεράστια ποσά από την τεχνολογική αποκλειστικότητα που έχουν μεγάλες εταιρείες- και είναι γνωστές δεν θέλω να πω το όνομά τους για να μην τις διαφημίζω. Εκτός, βέβαια, από αυτά τα τεράστια κέρδη, βρίσκεται συν τοις άλλοις, και η επιδίωξη για οικονομική και γεωπολιτική σύνθλιψη των αντιπάλων. Π.χ. η ξαφνική περιβαλλοντική ευαισθησία των ΗΠΑ και της Ε.Ε. θα «χτυπήσει» ταυτόχρονα μια σειρά οικονομίες, όπως της Ινδίας που θα αυξήσει το κόστος κλιματισμού κατά 8 έως 10 φορές. Έτσι, μια σειρά αναπτυσσόμενες καπιταλιστικές οικονομίες όπως η Ινδία και Ιράν πίεζαν για πιο ήπια χρονοδιαγράμματα και τελικά, επήλθε ένας συμβιβασμός.

Ακριβώς αυτά τα παραδείγματα δείχνουν ότι το κεφάλαιο δεν διστάζει να κερδοσκοπεί πάνω στα ερείπια που προκαλεί το ίδιο στο περιβάλλον, φυσικό, ανθρώπινο υποκρινόμενο πάντα ότι έτσι λύνει τα προβλήματα που το ίδιο δημιούργησε και αυτό, μέχρι να δημιουργήσει τα επόμενα για την αντιμετώπιση των οποίων και τότε θα δώσει λύση. Άρα, εμείς λέμε ότι το περιβάλλον κινδυνεύει από τον καπιταλιστικό τρόπο παραγωγής και ποτέ στην ιστορία το μικρόβιο που προκαλεί τη θανατηφόρα λοίμωξη δεν αποτελεί το φάρμακο για την αρρώστια του.

Συνεπώς, τελειώνω λέγοντας, ότι και αυτή η λύση θα είναι πιο ακριβοπληρωμένη ως προς την ψύξη, θα έχει μεγαλύτερη κερδοφορία για ομίλους και για εμάς εκφραζόμαστε με το «παρών». Ευχαριστώ.

Στο σημείο αυτό, η Πρόεδρος της Επιτροπής, έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Θεοπεφτάτου Αφροδίτη, Θραψανιώτη Εμμανουήλ, Καματερός Ηλίας, Καραναστάσης Απόστολος, Καφαντάρη Χαρά, Μπαλωμενάκης Αντώνιος, Πρατσόλης Αναστάσιος, Σπαρτινός Κωνσταντίνος, Στογιαννίδης Γρηγόριος, Βαγιωνάκη Βάλια, Μαρτίνου Γεωργία, Μάρκου Αικατερίνη, Κατσιαντώνης Γεώργιος, Μπουκώρος Χρήστος, Αρβανιτίδης Γεώργιος, Παναγιώταρος Ηλίας, Μανωλάκου Διαμάντω, Παπαχριστόπουλος Αθανάσιος, Δανέλλης Σπυρίδων και Σαρίδης Ιωάννης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Ευχαριστώ, κυρία Πρόεδρε. Εγώ, λέω να κάνουμε μια διαφορετική προσέγγιση, άλλωστε ακούσαμε επιχειρηματολογίες και κατ' αρχήν θέλω να πω, με πολλή ειλικρίνεια και πολλή αγάπη και σεβασμό ότι σε πολλά από αυτά που είπε η Ειδική Αγορήτρια του Κ.Κ.Ε. συμφωνώ, όχι σε όλα αλλά σε πάρα πολλά.

Ζω σε ένα παραλιακό μέρος της Ελλάδας και ζήσαμε πέρυσι, όχι φέτος ένα απίστευτο φαινόμενο το οποίο είχε σαν συνέπεια να διαλυθεί- στην κυριολεξία να διαλυθεί- όλο το οικονομικό πρόγραμμα της παραλίας της Κορινθίας και της Αιγιαλείας, από ένα φαινόμενο το οποίο ακόμη δεν το έχει εξηγήσει κανείς: Οι περίφημες τσούχτρες. Ο κ. Υπουργός ο οποίος είναι παρών, το γνωρίζει το θέμα, γιατί το είχαμε συζητήσει. Ακόμα δεν έχουμε πάρει απάντηση για αυτό το γεγονός, ότι δεν μπορούσε να μπει στη θάλασσα ένα παιδάκι, γιατί μπορεί να πέθαινε από αλλεργικό σοκ- και δεν ήταν υπερβολές, ήταν πραγματικότητα- αλλά κάτι που φέτος δεν είχαμε αυτό το πρόβλημα άλλα πάλι με ανεξήγητο τρόπο. Τέθηκε θέμα υπεραλίευσης, ζεστό νερό, διάφορα εργοστάσια που τα απόβλητά τους έπεφταν στη θάλασσα, κ.λπ., αλλά ακόμα δεν έχουμε δώσει απάντηση.

Καταρχήν, αυτές οι δύο κυρώσεις είναι σε θετική κατεύθυνση και εννοείται ότι τις υπέρ ψηφίζουμε και, θα έλεγα, ότι θα έπρεπε να έχουν έρθει νωρίτερα και θα έπρεπε να έχουν γίνει περισσότερα. Εγώ είμαι κριτικός στο εξής: Υπάρχει ένα ερώτημα αυτή τη στιγμή που δεν ξέρω αν μπορεί κάποιος να το απαντήσει εύκολα. Η καταστροφή του πλανήτη είναι αναστρέψιμη ή όχι; Εγώ που το παλεύω χρόνια αυτό το ερώτημα να το απαντήσω, δεν μπορώ ακόμα να το απαντήσω, όταν ξέρω ότι το 1/5 του πνεύμονα της γης, που ήταν ο Αμαζόνιος, σχεδόν το δάσος εκεί έχει μείνει το 1/4. Εγώ που ξέρω ότι η ξηρασία δίνει και παίρνει, που βλέπω τους πάγους να λιώνουν, που βλέπω νησιά να εξαφανίζονται, βλέπω τη μόλυνση του περιβάλλοντος και πολλά από αυτά τα επιχειρήματα τα άκουσα τώρα από την εκπρόσωπο του Κ.Κ.Ε. και δεν είναι υπερβολή. Θέλω όμως να εστιάσω σε δύο πράγματα. Η πρώτη από τις δύο κυρώσεις αναφέρεται με σαφήνεια εκτός από τι μπορεί να κάνει κατάχρηση κάποιων επιλογών στη γεωργία, την ενέργεια, τη βιομηχανία, την εξόρυξη, αλλά εγκατάσταση και παραγωγή εμπλουτισμένων πυρηνικών.

Σταματάω λίγο σε αυτό και θέλω να θυμίσω σε κάποιους που έχουν ασθενική μνήμη, όπως ο Πρόεδρος των Ηνωμένων Πολιτειών, πω ευθέως βέβαια, δεν δέχεται ότι υπάρχει πρόβλημα με την κλιματική αλλαγή. Γύρω στις 26 Απριλίου του 1986, μαθαίναμε, λοιπόν, ότι ένα εργοστάσιο παραγωγής πυρηνικών στην Ουκρανία, το περίφημο Τσερνομπίλ, κάτι είχε πάθει, μάλιστα, η τότε κυβέρνηση προσπαθούσε να το κρύψει. Τις επιπτώσεις, όμως, αυτής της ιστορίας της πλήρωσε πολύ ακριβά, όχι μόνο ο Ουκρανικός λαός, αλλά και οι γειτονικοί λαοί. Να μη θυμίσω τι ακριβώς έπαθαν αυτοί οι άνθρωποι. Δεν έβαλε, όμως, μυαλό η παγκόσμια κοινότητα, που θα συμφωνήσω, ξαναλέω πάλι με την εκπρόσωπο του Κ.Κ.Ε., ότι στο βωμό του κέρδους γαία πυρί μιχθήτω και ήρθαν τα γεγονότα στη Φουκουσίμα, τα οποία είναι πρόσφατα μάλιστα, είναι λίγο νωπά. Αυτά έγινε τον Νοέμβριο του 2016, με το τσουνάμι. Εκεί πια το καμπανάκι χτύπησε πολύ δυνατά και είδαμε την ίδια την Μέρκελ να λέει ότι «παιδιά τέρμα τα πυρηνικά εργοστάσια, δεν θα ξανά επενδύσουμε».

Να κάνω μια παρένθεση, όμως, εδώ και να πω ότι κάποιες αναπτυσσόμενες χώρες ή κάποιες που θεωρούνται αναπτυγμένες και είναι και γειτονικές μας, όπως η Τουρκία με το Akuyu, κάνει αγώνα για να εγκαταστήσει ένα πυρηνικό εργοστάσιο. Μπαίνω στην ουσία, γιατί είναι ένα θέμα και κατά τη γνώμη μου, θα έπρεπε να είναι στην πρώτη γραμμή, όχι στη δεύτερη, αλλά στην πρώτη.

Θέλω, επίσης, να κάνω μια μικρή υπενθύμιση, τι γινόταν με τον πόλεμο στη Γιουγκοσλαβία, όπου χτυπούσαν με βόμβες που είχαν απεμπλουτισμένο ουράνιο και τότε κάποιοι ειδικοί επιστήμονες -λυπάμαι για την έκφραση- φερέφωνα των τότε εξουσιών έλεγαν ότι «δεν τρέχει τίποτα». Εμείς, όμως, σαν γιατροί στα νοσοκομεία βλέπαμε λευχαιμίες, διάφορες μορφές καρκίνου που έσπερνε στην κυριολεξία το απεμπλουτισμένο ουράνιο. Και ακόμα πρόσφατα είδαμε πυρκαγιές στη Σουηδία. Άκουσον - άκουσον. Πυρκαγιά στη Γερμανία, πριν από μερικές μέρες, αφήνω την Ελλάδα. Τι θέλω να πω; Ότι ζούμε μια ζοφερή πραγματικότητα, όπου πραγματικά -δεν είναι σχήμα λόγου και δεν περιμένω το Κ.Κ.Ε. να μου το πει- στο βωμό του κέρδους αυτή τη στιγμή αυτοκαταστρέφεται ένας ολόκληρος πλανήτης. Δεν είναι μόνο η τρύπα του όζοντος, δεν είναι η υπερθέρμανση του πλανήτη, δεν είναι η μόλυνση των θαλασσών, του περιβάλλοντος, το ζωικό βασίλειο, οι καρκίνοι κ.α. αλλά νομίζω ότι είναι δειλά αυτά τα βήματα που κάνει η Ε.Ε., που θα έπρεπε να είναι πρωτοπόρος.

Τις δύο κυρώσεις εννοείται ότι τις ψηφίζουμε.

Με αργά βήματα σε αυτή την ιστορία και τελειώνω, κυρία Πρόεδρε, με τη μεγάλη κουβέντα που είπε πριν πολλά χρόνια ο Ζαν Ζακ Ρουσώ στο Κοινωνικό Συμβόλαιο ότι «η φύση εκδικείται αυτούς που αγνοούν τους κανόνες της». Δεν έχει ξαναγίνει πυρκαγιά με 120 χιλιόμετρα τη φορά του άνεμου, μέχρι τώρα ήταν 50 - 60 χιλιόμετρα. Αυτό έγινε στο Μάτι. Δεν έχουν ξαναγίνει μερικά πράγματα και ξαναλέω μένει αναπάντητο το ερώτημα ακόμα και στους πιο καλούς επιστήμονες, είναι αναστρέψιμη αυτή η φορά; Ναι ή όχι; Πόσο ακόμα θα είμαστε υποταγμένοι στους 10 - 20 ανθρώπους, τόσους δίνει η OJFA, που στο βωμό του κέρδους αυτή τη στιγμή κυβερνάνε ολόκληρο τον πλανήτη. Σας ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ: Κι εμείς ευχαριστούμε, το λόγο έχει ο κ. Δανέλλης, Ειδικό Αγορητή από το «ΠΟΤΑΜΙ».

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «ΠΟΤΑΜΙΟΥ»): Ευχαριστώ, κυρία Πρόεδρε, δεν θα αναφερθώ στα τεχνικά χαρακτηριστικά των συμβάσεων, θα πω εάν και είναι δύο κοινότυπες παρατηρήσεις. Η πρώτη είναι ότι η πυκνότητα τον αρκετά μεγάλο τελευταίο καιρό, των ακραίων καιρικών φαινομένων ανά την υφήλιο και οι πολύ μεγάλες καταστροφές που θα συνοδεύουν, νομίζω ότι πείθουν πως η υπόθεση τις κλιματικής αλλαγής και των παρεπομένων της, δεν είναι κάτι που θα απασχολήσει τις μεθεπόμενες γενεές, αλλά μας χτυπάει την πόρτα και θα απασχολήσει και εμάς. Το δεύτερο είναι ό,τι βεβαίως ξέρουμε πολύ καλά ότι τα περιβαλλοντικά προβλήματα και όλα αυτά που απειλούν το περιβάλλον, δεν γνωρίζουν ούτε διοικητικά, ούτε εθνικά, ούτε βεβαίως και γεωγραφικά όρια και άρα, είναι κοινή υπόθεση, η αντιμετώπιση από όλους μας και η επαγρύπνηση, ο έλεγχος, η πρόληψη επίσης μας θέτουν μπροστά σε άλλα δεδομένα από αυτά που έχουμε μάθει μέχρι σήμερα

 Εμείς, αυτονοήτως υπερψηφίζουμε και τις δύο συμβάσεις και τις τροποποιητικές συμβάσεις της Espoo και τη σύμβαση του Κιγκάλι. Ευχαριστώ.

ΧΑΡΑ ΚΑΦΑΝΤΑΡΗ: Το λόγο έχει ο κ. Σαρίδης, τελευταίος Ειδικός Αγορητής, της Ένωσης Κεντρώων.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κυρία Πρόεδρε, κύριε Υπουργέ, θα είμαι σύντομος, κυρίως γιατί το επιτρέπει το περιεχόμενο των τροποποιήσεων των συμβάσεων, των οποίων την κύρωση καλούμαστε να εξετάσουμε σήμερα. Τρεις είναι οι βασικές αρχές οι οποίες υπηρετούνται, αλλά ταυτόχρονα και επιβεβαιώνονται ως προς την ορθότητα τους, από τις εν λόγω τροποποιήσεις. Πρώτον, η αντιμετώπιση των καταστροφικών επιπτώσεων της ανθρώπινης δραστηριότητας, εις βάρος του περιβάλλοντος είναι κατά εμάς εφικτή. Είναι πράγματι, εφικτή, αλλά απαιτεί την ύπαρξη ξεκάθαρων και κοινά αποδεκτών στόχων. Απαιτεί την εκπόνηση και την υποχρεωτική τήρηση αυστηρών χρονοδιαγραμμάτων και φυσικά απαιτεί την πρόβλεψη και επιβολή κυρώσεων που να μην αποφεύγονται με κανέναν τρόπο, ούτε προβλεπόμενο, αλλά ούτε και διά της πλαγίας οδού.

Δεύτερον, οι πλούσιες χώρες οφείλουν να επωμιστούν το κόστος και για τις φτωχότερες χώρες, όλοι στον ίδιο πλανήτη ζούμε, εάν επιτρέψουμε στην ανθρώπινη απληστία να αντιμετωπίσει με όρους ελεύθερης αγοράς τον αγώνα για την προστασία του περιβάλλοντος, τότε είναι βέβαιο πως θα αποτύχουμε να ανακόψουμε αυτή την πορεία, που οδηγεί με βεβαιότητα, στην διαπίστωση πως θα αφήσουμε σε χειρότερη κατάσταση το φυσικό μας περιβάλλον, από αυτό το οποίο παραλάβαμε.

Τρίτον, όσες περισσότερες χώρες προσχωρούν με την υπογραφή τους στην παγκόσμια και πανανθρώπινη προσπάθεια να σώσουμε ό,τι σώζεται, τόσες περισσότερες πιθανότητες έχουμε να το πετύχουμε. Έχω τη βεβαιότητα πως είτε όλοι μαζί θα τα καταφέρουμε, είτε όλοι μαζί θα αποτύχουμε. Όταν μιλάμε λοιπόν για την προστασία του περιβάλλοντος, δεν μπορούμε να επιτρέψουμε να στέκονται εμπόδιο οι οποιεσδήποτε κοινωνικές, πολιτικές, εμπορικές ή άλλες ομαδοποιήσεις κρατών. Δεν χρειάζεται να είναι μια χώρα μέλος της Ε.Ε. ή της οποιασδήποτε ένωσης για να της επιτρέψουμε να προσθέσει τις δυνάμεις της, στην μάχη για τη σωτηρία του περιβάλλοντος.

Στο πλαίσιο λοιπόν αυτών των βασικών αρχών, η στάση μας είναι μονόδρομος, η Ένωση Κεντρώων θα υπερψηφίσει και την κύρωση της τροποποίησης που έγινε στο Κιγκάλι, της Ρουάντα, τον Οκτώβριο του 2016, του πρωτόκολλου του Μόντρεαλ του 1987, αλλά και την κύρωση των τροποποιήσεων της σύμβασης για την εκτίμηση των περιβαλλοντικών επιπτώσεων σε διασυνοριακό πλαίσιο που υπογράφτηκε στο Espoo της Φινλανδίας το 1995 και κυρώθηκε με νόμο το 1997 από το Ελληνικό Κοινοβούλιο. Δεν θα κρατήσουμε καμία επιφύλαξη, έχουμε εμπιστοσύνη στον κ. Υπουργό ότι δεν θα μας φέρει τροπολογίες ή τουλάχιστον, δεν θα μας φέρει τροπολογίες έξω από τις αρμοδιότητες του Υπουργείου του. Ευχαριστώ πάρα πολύ.

ΧΑΡΑ ΚΑΦΑΝΤΑΡΗ: Και εμείς ευχαριστούμε, τώρα νομίζω ότι εάν δεν υπάρχει κάποιος συνάδελφό να τοποθετηθεί, που βλέπω πως δεν υπάρχει, το λόγο έχει ο κ. Υπουργός.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Ευχαριστώ πολύ, κυρία Πρόεδρε. Και ευχαριστώ πολύ και τους Συναδέλφους για τις πολύ ουσιαστικές παρατηρήσεις. Η συζήτηση απέκτησε πολύ ενδιαφέρον χαρακτήρα με τις τοποθετήσεις των Εισηγητών και των Ειδικών Αγορητών.

Ζούμε σε έναν πολύπλοκο και εύθραυστο πλανήτη. Σε αυτές τις συνθήκες, το περιβάλλον είναι, πλέον, ένα παγκόσμιο σημείο αναφοράς. Είναι ένα καθολικό αίτημα, μια καθολική ανάγκη. Σήμερα, - που οι στόχοι βιώσιμης ανάπτυξης και η συμφωνία των Παρισίων είναι στοιχεία της παγκόσμιας πολιτικής πραγματικότητας και μπαίνουν στα προγράμματα όλου του δημοκρατικού προοδευτικού κόσμου, αλλά και όλων των εθνικών οντοτήτων-, για την Ελλάδα, η περιβαλλοντική διπλωματία αποτελεί ένα προνομιακό πεδίο. Και αυτό, διότι η χώρα μας έχει σημείο αναφοράς το περιβάλλον, είναι παγκόσμια γνωστή για το περιβάλλον της.

Το περιβάλλον, για μας, είναι, ταυτόχρονα, ποιότητα ζωής αλλά είναι και ανάπτυξη. Η γεωπολιτική μας θέση μας δίνει ένα σοβαρό ανταγωνιστικό πλεονέκτημα, για να κάνουμε διπλωματία με το περιβάλλον. Καταλαβαίνετε, νομίζω, αγαπητοί συνάδελφοι, ότι από το να είμαστε το «μαύρο πρόβατο» των προστίμων, είναι πολύ σημαντικότερο για τη χώρα μας να χρησιμοποιήσουμε το παγκόσμιο όνομα της και στο περιβάλλον, ώστε να ανοίξουμε πολιτικές για το περιβάλλον.

Και προφανώς, όταν αυτές συνδέονται με τη θέση μας στην ανατολική Μεσόγειο ή στην νοτιοανατολική Ευρώπη, είναι ακόμα πιο σημαντικό και προσπαθούμε να το αξιοποιήσουμε. Από αυτή την άποψη, νομίζω ότι, θα συμφωνήσουμε όλοι ότι το περιβάλλον μας δίνει τη δυνατότητα να ανοίξουμε πολιτικά πεδία για την πατρίδα μας, που, ταυτόχρονα, υπηρετούν την ποιότητα ζωής και την υγεία και την ευημερία των πολιτών της πατρίδας μας, το οποίο είναι το πρώτο καθήκον που έχουμε, έτσι και αλλιώς. Κατά τη δική μας άποψη - δεν είναι ανάγκη να τη συμμεριστούμε όλοι, αλλά νομίζω ότι αντιστοιχεί και με τη χρονική στιγμή που βρίσκεται, τώρα, η χώρα μας – η έξοδος από το πρόγραμμα και η γενική στιγμή, πολιτικά, δίνουν τη δυνατότητα να ανοίξουμε πολιτικές και στο πεδίο του περιβάλλοντος, μαζί με άλλες που ανοίγει η χώρα μας.

Από αυτήν, λοιπόν, τη μεριά, θεωρώ ότι η συζήτηση, που κάνουμε, σήμερα, για τις δύο κυρώσεις μεγάλων παγκόσμιων συμφωνιών, που μπορεί και να έχουν καθυστερήσει κάνα εξάμηνο - τουλάχιστον μία από αυτές -, είναι απαραίτητες να γίνουν και μας βοηθάνε και ως Ελλάδα. Από αυτή την άποψη, λοιπόν, εμείς επιλέξαμε να φέρουμε μαζί με τη σύμβαση του ΕΣΠΑ, που ήταν, ήδη, κατατεθειμένη, στη Βουλή, από την άνοιξη, να φέρουμε και τη Συνθήκη του Κιγκάλι, ώστε να έχουμε, ταυτόχρονα, ένα πακέτο κυρώσεων, οι οποίες μας βοηθούν. Να αναφερθώ, πρώτα απ' όλα, για τη σύμβαση του Espoo και την εκτίμηση των περιβαλλοντικών επιπτώσεων. Όλοι αναφερθήκατε, πολύ συγκεκριμένα και με ακρίβεια, ό,τι αφορά στη διασυνοριακή εκτίμηση περιβαλλοντικών επιπτώσεων και το πως ένα έργο μπορεί να επηρεάσει το περιβάλλον μιας άλλης χώρας.

Είναι μια διεθνής σύμβαση πολύ υψηλής σημασίας για την προστασία του περιβάλλοντος και για την αρμονική συνύπαρξη όμορων κρατών, που έχει, όμως, ένα περιορισμένο πεδίο εφαρμογής: την περιοχή της Οικονομικής Επιτροπής των Ηνωμένων Εθνών για την Ευρώπη. Θα θέλαμε να είναι ευρύτερη. Εκ τούτου, λοιπόν, η προσθήκη, που γίνεται, σήμερα, για να διευρυνθεί, αντιστοιχεί στην πολιτική προτεραιότητα της χώρας μας. Πρέπει να σας πω ότι, η χώρα μας, έτσι και αλλιώς, είναι δεσμευμένη, στο πλαίσιο της Ένωσης, να τηρεί αυτές τις προτεραιότητες και είναι και πολιτική μας επιλογή να το κάνουμε. Δεν το κάνουμε μόνο γιατί είναι υποχρεωτικό. Άρα, θέλουμε να επεκταθεί, όσο γίνεται περισσότερο, αυτή η παγκόσμια συμφωνία. Μας ενδιαφέρει και ως χώρα. Θα σας εξηγήσω και το γιατί, μετά, με ένα παράδειγμα.

Στην Ελλάδα, η Σύμβαση αυτή έχει εγκριθεί ήδη, έχει κυρωθεί από το 1997, από το ν.2540. Εμείς ανήκουμε στην πρώτη τροποποίηση, στην πρώτη κατηγορία. Οι Τροπολογίες αυτές αντιστοιχούν σε τροποποιήσεις της δεύτερης και της τρίτης Συνόδου, του 2001 και του 2004, που αφορούν:

* Πρώτο, στη διεύρυνση ένωσης του κοινού, στην Κοινωνία των Πολιτών και
* Δεύτερο, στην παροχή δικαιώματος και σε άλλες χώρες, που δεν ανήκουν σε αυτόν το γεωγραφικό χώρο.

Εφόσον η χώρα μας υλοποιεί αυτές τις πολιτικές, στο πλαίσιο της Ε.Ε., μας ενδιαφέρει να διεκδικήσουμε το να μπουν και γειτονικές χώρες σε αυτήν τη Συνθήκη. Και ίσως, η ψήφιση αυτών των τροποποιήσεων της Σύμβασης, τις επόμενες μέρες, μας δίνει τη δυνατότητα να το καταθέσουμε στην πολιτική ατζέντα της «γειτονιάς» μας, -για να βάλω το ζήτημα και στην περίπτωση της περιβαλλοντικής διπλωματίας. Η Τουρκία δεν έχει υπογράψει. Δεν έχει εγκρίνει την τροποποίηση αυτή της Συνθήκης του Espoo. Και επειδή, εμείς έχουμε, έτσι και αλλιώς, αυτήν την υποχρέωση, θέλουμε να το απολαμβάνουμε αυτό και από τις γειτονικές μας χώρες.

Μπορεί να αφορά οποιαδήποτε δραστηριότητα και εμείς δεν θέλουμε να σηματοδοτήσουμε από τη θεσμική θέση, μια από όλες. Θεωρούμε ότι είναι δικαίωμα του λαού της Ελλάδας να συμμετέχει σε αυτήν τη συζήτηση με τις γειτονικές χώρες, όπως είναι δικαίωμα και των γειτονικών λαών να συμμετέχουν στη συζήτηση για τα περιβαλλοντικά χαρακτηριστικά δραστηριοτήτων στην Ελλάδα. Είναι ένα κοινό αγαθό που θέλουμε να απολαμβάνουμε όλοι, στην περιοχή που λειτουργεί και παράγει και προοδεύει η χώρα μας. Από αυτήν την άποψη λοιπόν, είναι επιλογή μας να εγκριθεί η τροποποίηση αυτή και να κυρωθεί, γιατί ενισχύει το διασυνοριακό πλαίσιο προστασίας του περιβάλλοντος ως ενιαίο σύνολο. Γιατί το περιβάλλον δεν έχει σύνορα. Το περιβάλλον, ταυτόχρονα βέβαια με τον πολιτισμό και με άλλες αξίες, ενώνουν τους λαούς.

Είναι ο κοινός μας τόπος, ιδιαίτερα στην περιοχή που ζούμε. Από αυτή την άποψη, εγώ θα ήθελα να απαντήσω, σε ερωτήσεις που έχουν κατατεθεί. Αυτή έχει τεθεί από τον κ. Αρβανιτίδη. Μπήκε μια παρατήρηση, γιατί ήταν περίπου ένα εξάμηνο κατατεθειμένη η πρόταση αυτή στις υπηρεσίες της Βουλής και έρχεται τώρα. Είπα, γιατί έρχεται μαζί με την άλλη Κύρωση. Να σημειώσω κάτι. Αγαπητέ συνάδελφε, μιλάμε για εγκρίσεις που έγιναν το 2001 και το 2004 και δεν είχαν έρθει στη Βουλή, αν θέλετε να μιλήσουμε για καθυστερήσεις. Αλλά δεν θα κάνουμε συνδικαλισμό σε αυτό.

Προκύπτει όμως ένα ερώτημα. Υπάρχει ζήτημα παρέμβασης άλλων στα δικά μας έργα; Μπορεί να μας ανησυχεί το ότι μια άλλη χώρα θα παρεμβαίνει στη δική μας δραστηριότητα; Ξεκαθαρίζω. Έχουμε αυτή την υποχρέωση ευρωπαϊκά. Δεν μας ανησυχεί, γιατί είναι το ευρωπαϊκό σπίτι που επιλέξαμε. Αντιθέτως, το διεκδικούμε και από τις γειτονικές χώρες. Είναι προτέρημα για τη χώρα μας να ανοίξει αυτή η συζήτηση. Είναι πλεονέκτημα. Το χρειαζόμαστε. Εκ τούτου λοιπόν, δεν έχουμε καμία ανησυχία. Δημιουργεί όμως, αυτό το έθεσε η κυρία Μανωλάκου, ζήτημα εκμετάλλευσης αυτής της Συνθήκης.

Αν θέλετε, μπορούν να εκμεταλλευτούν αυτή την Συνθήκη, ενδομονοπωλιακές αντιθέσεις εις βάρος της χώρας μας; Έβαλε ένα ερώτημα. Το άκουσα. Υπάρχει κίνδυνος για την εργατική τάξη της χώρας μας να παρεμβαίνουν μονοπωλιακοί γειτονικοί όμιλοι εις βάρος δραστηριοτήτων ελληνικών και να αμφισβητούν την εργασία στη χώρα μας; Να σας πω κάτι κύρια Μανωλάκου. Ξέρετε και εσείς, πολύ καλά, το σκεφτόμουν την ώρα που το λέγατε, το κεφάλαιο έχει τα εργαλεία να το κάνει αυτό, έτσι και αλλιώς. Το κεφάλαιο και οι μεγάλοι πολυεθνικοί όμιλοι, έχουν την δυνατότητα να παρεμβαίνουν, ασχέτως των δικαιωμάτων που τους δίνουν οι Συνθήκες.

Τη Συνθήκη όμως αυτή, εγώ θα την διαβάσω από μια άλλη μεριά. Μήπως δίνει την δυνατότητα στην εργατική τάξη της χώρας μας και στην κοινωνία της χώρας μας να παρεμβαίνει σε δραστηριότητες ομίλων που γίνονται σε γειτονικές χώρες, που μέχρι τώρα δεν είχαμε την δυνατότητα να παρεμβαίνουμε; Και μήπως αυτό είναι πιο καθολικό δικαίωμα, πιο δημοκρατικό δικαίωμα και πιο ουσιαστικά περιβαλλοντικό δικαίωμα για την πατρίδα μας και πρέπει να ανοίξουμε αυτήν την πόρτα; Τελικά τι είναι το προοδευτικό; Να ανοίγουμε τη δυνατότητα για συνομιλίες και συνεργασίες για το περιβάλλον, ή να κλείνουμε τη δυνατότητα συνεργασιών και συνομιλίας για το περιβάλλον;

Απαντώ σαφέστατα, υπέρ του πρώτου. Μόνο εάν ανοίγουμε τη δυνατότητα συνομιλίας της κοινωνίας των πολιτών, των κοινωνιών και των Κρατών για το περιβάλλον, ανοίγουμε συνεργασίες και δίνουμε δικαιώματα στην κοινωνία. Η άλλη επιλογή είναι κλειστοφοβική και είναι συντηρητική, γιατί κόβει δικαιώματα από την κοινωνία των πολιτών. Από αυτήν την άποψη. Σας έδωσα και μια άλλη οπτική για να ανοίξουμε τη συζήτηση, αναφερόμενος στα δικαιώματα των πολιτών και όλων των εργαζομένων της χώρας μας, αλλά και όλων των Ελλήνων πολιτών.

Πάω στο δεύτερο ζήτημα, που αφορά την Συνθήκη του Κιγκάλι. Νομίζω ότι πολύ καλά μπήκε από τις τοποθετήσεις, ότι ξεκινάει η Συνθήκη αυτή του Κιγκάλι, τροποποίηση της συνθήκης του Μόντρεαλ, από τα θέματα του όζοντος. Η ουσία της συζήτησης που κάνουμε όμως, αφορά το φαινόμενο του θερμοκηπίου, και τη Συνθήκη των Παρισίων. Είναι πολύ κρίσιμο ζήτημα με πολύ έντονο αποτύπωμα και έντονες επιπτώσεις. Να πω βέβαια, ότι έχουμε, όσον αφορά την εφαρμογή του Πρωτοκόλλου, αυτού κάθε αυτού του Μόντρεαλ, θετικά χαρακτηριστικά στην παγκόσμια εξέλιξη. Τα τελευταία 25 χρόνια έχουμε θετικά αποτελέσματα, για να πούμε, ότι κάτι κερδίζουμε ως παγκόσμια κοινωνία. Γιατί τα συμπεράσματα από την Συνθήκη των Παρισίων και την πρόοδο της δεν είναι θετικά.

Πρέπει να χτυπήσουμε το καμπανάκι και για παγκόσμια βήματα πολιτικής συνεργασίας. Να το πούμε και ως Ελληνικό Κοινοβούλιο αυτό και να δούμε, ότι επειδή υπάρχουν καλές πρακτικές και καλά συμπεράσματα, πρέπει να κάνουμε το ίδιο, σαφώς, σε μια πιο δύσκολη και πιο πολύπλοκη Συμφωνία, όπως είναι η Συμφωνία των Παρισίων. Προφανώς αναφερόμαστε στους υδρογονάνθρακες και στα νέα προϊόντα τα οποία μπήκαν στην λειτουργία της κοινωνίας και της παραγωγής για την αντικατάσταση άλλων βλαβερών αερίων για το φαινόμενο της στοιβάδας του όζοντος, όμως, αυτό έχει σοβαρότατες επιπτώσεις στο φαινόμενο θερμοκηπίου και στην υπερθέρμανση του πλανήτη.

Η τροπολογία αυτή εγκρίθηκε στο Κιγκάλι το 2016 τον Οκτώβριο και αφορά σε προϊόντα, τα είπατε ήδη, που βρίσκονται στην καθημερινή ζωή, όπως είναι σε ψυγεία κλιματιστικά, αλλά και σε σπρέι αεροζόλ, σε αφρώδη μονωτικά. Άρα, επηρεάζουν πάρα πολύ την οικονομία μας. Τροποποιείται, λοιπόν, η συμφωνία αυτή και βάζει στους μηχανισμούς του πρωτοκόλλου του Μόντρεαλ σημαντικότατες μειώσεις, της τάξης του 80% με 85%. Εμείς μάλιστα ως χώρα είμαστε στην πρώτη κατηγορία στις αναπτυγμένες χώρες, που θα έχουμε τις μεγαλύτερες απαιτήσεις. Όμως, ενισχύει την συμφωνία των Παρισίων, εκ τούτου λοιπόν για μας είναι πολύ σημαντική και δίνει πολύ συγκεκριμένους και υποχρεωτικούς στόχους και είμαστε και απολύτως συνεπείς διότι θα εφαρμοστεί από 1η Ιανουαρίου του 2019 άρα θα έχουμε την κύρωση αυτή εγκεκριμένη στην ελληνική Βουλή κανονικά όπως πρέπει.

Εμείς, λοιπόν, στις ανεπτυγμένες χώρες θα πρέπει να μειώσουμε την χρήση αυτών των ουσιών μέχρι να φτάσουμε στο (μείον)-85% το 2036. Είναι πάρα πολύ απαιτητικό και πάρα πολύ σημαντικό και θα υπάρχει αντίστοιχα και η τεχνική βιβλιοθήκη, ας το πούμε έτσι, αλλά και το ταμείο, το πολυμετοχικό ταμείο, για να υποστηρίξουμε αυτή την αλλαγή. Όμως, η Ε.Ε. έχει ήδη αποφασίσει από το 2014 με αντίστοιχο κανονισμό την προσαρμογή αυτή, που προφανώς μας δεσμεύει και περιλαμβάνονται εκτός από τους υδροφθοράνθρακες και υπερφθοράνθρακες, αλλά και το εξαφθοριούχο θείο, που αντιστοιχούν σε επίπεδο Ευρώπης στο 2% των συνολικών εκπομπών αερίων του θερμοκηπίου.

Να σας δώσω ένα δεδομένο. Για τη χώρα μας φαίνεται ότι οι ισοδύναμες εκπομπές από τα F-Gasses, όπως λέγονται, έχουν αυξηθεί από το 1990 μέχρι το 2016 από 1,38 εκατ. διοξείδιο του άνθρακα, σε 6,26. Προφανώς, αυτό οφείλεται και στο ότι αντικαταστήσανε τα αέρια που απαγορεύτηκαν λόγω της συνθήκης του Μόντρεαλ, αλλά σε κάθε περίπτωση είναι πάρα πολύ σημαντική αλλαγή, γιατί στη χώρα μας μπορεί και να αντιστοιχούν με τα δεδομένα που έχουμε μέχρι στιγμής σε ένα ποσοστό της τάξης του 6,6% των εκπομπών αερίων του θερμοκηπίου. Είναι μεγάλο το ποσοστό, ως συνεισφορά στην παγκόσμια ζήτηση. Άρα, μας ενδιαφέρει πάρα πολύ, παρότι είναι μικρό το μέγεθος των ελληνικών εκπομπών, παρά ταύτα μας ενδιαφέρει πολύ να μειώσουμε την ελληνική συνεισφορά στο φαινόμενο του θερμοκηπίου.

Ως εκ τούτου, λοιπόν, είναι μια πολύ σημαντική συζήτηση που ακολουθεί τον αντίστοιχο κανονισμό της χώρας του 2006, ρυθμίζει αρκετά ζητήματα όσον αφορά την αγορά αυτών των υλικών. Πρέπει να πω, ότι συνδυάζεται με θέματα κατάρτισης και πιστοποίησης τεχνικών. Σε ένα πολύ μεγάλο βαθμό, γιατί βάλατε εσείς αν δεν κάνω λάθος το ζήτημα, έχει να κάνει και με μια συζήτηση για την αντανάκλαση στην αγορά.

 Ας δούμε λιγάκι, σε τι αναφέρεται. Αναφέρεται σε προϊόντα, τα οποία εισάγονται. Ως εκ τούτου, λοιπόν, οι υποχρεώσεις των χωρών ώστε να εισάγουν σε μας καθαρά προϊόντα. Άρα, μας ενδιαφέρει.

Δεύτερον, αφορά στην πιστοποίηση τεχνικών και επαγγελμάτων, για τη διαχείριση όλων αυτών των υλικών.

Τρίτον, εμάς μας ενδιαφέρει να ανοίξει μια ελληνική αγορά που θα είναι καινοτομική εξαρχής, άρα να μπούμε με καθαρές τεχνολογίες σε αυτή την παραγωγή, θα ήταν σημαντικό για την παραγωγική ανασυγκρότηση.

Και τέταρτον, αγαπητοί συνάδελφοι καταλαβαίνετε ότι το θέμα της κλιματικής αλλαγής δίνοντας σας το ποσοστό, το αποτύπωμα το ελληνικό των F-Gasses, το 6,6%, είναι πολύ πιο σημαντικό από την πιθανή οικονομική επίπτωση που πρέπει να δούμε πως θα προσαρμοστούν σε αυτήν.

Θα έλεγα, λοιπόν, ότι η πιθανή εισαγωγή της καινοτομίας στην παραγωγή, σε μια νέα ελληνική παραγωγή, κατευθείαν με καθαρά προϊόντα μπορεί να δώσει και ανταγωνιστικό πλεονέκτημα στην ελληνική παραγωγή και αυτό είναι η μόνη απάντηση που μπορώ να δώσω διότι δεν μπορούμε προφανώς να συζητάμε μόνο λογιστικά για την επίπτωση, εφόσον είμαστε υποχρεωμένοι να κάνουμε αυτό το νέο βήμα.

 Δεν μπορώ να σας πω ότι υπάρχει μια άλλη διέξοδος η οποία είναι πιο αποδοτική και θα μπορούσαμε να την ακολουθήσουμε. Και αν υπάρχει κάτι άλλο, ευχαρίστως να το ακούσω, αλλά καταλαβαίνω ότι και εσείς δεν έχετε την δυνατότητα να προτείνουμε κάτι διαφορετικό.

Ως εκ τούτου, λοιπόν, εγώ θα έλεγα κλείνοντας ότι αυτό που είναι σημαντικό για αυτήν την οδηγία, είναι η νέα υπουργική απόφαση η οποία θα βγει μετά από τις κυρώσεις αυτές, θα αφορά στην εφαρμογή της συμφωνίας του Κιγκάλι για τα προϊόντα αυτά και τα υλικά αυτά.

Είναι μια υπουργική απόφαση που θα τη δούμε μαζί με το Υπουργείο Οικονομικών και θα αφορά και σε θέματα αγοράς σαφέστατα, θα δούμε εκεί και το θέμα των επιπτώσεων ακόμη μια φορά αφού το βάλατε και εσείς ως ενδιαφέρον και το δέχομαι.

 Εδώ, όμως, θα σας πω ταυτόχρονα ότι θα υπάρχει και ένα «monitoring» αυτών των προϊόντων και των υλικών των F-Gasses σε διαδικτυακό επίπεδο, γιατί όπως κάναμε στα απόβλητα, που έχουμε ήδη ηλεκτρονικές βάσεις δεδομένων, θα έχουμε και στις αέριες εκπομπές ηλεκτρονική βάση και on line monitoring για να είναι η χώρα μας και διαφανής και διαυγής, αλλά και επιστημονικά προηγμένη.

Ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει, η κ. Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Ευχαριστώ, κυρία Πρόεδρε. Θα ήθελα να θέσω ένα ερώτημα για πραγματικά γεγονότα. Έχουμε φέρει αντιρρήσεις για τα πυρηνικά εργοστάσια της Τουρκίας, γιατί είναι σεισμογενής και έχει μια λογική βάση. Όμως, σεισμογενής είναι και η Ελλάδα. Έχουμε δεχτεί τα πυρηνικά του ΝΑΤΟ και κυρίως, στον Άραχθο. Εδώ, πως εφαρμόζονται τέτοιες διεθνείς συνθήκες;

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Νομίζω ότι είναι ξεκάθαρο σε όλους ότι η χώρα μας δεν έχει πυρηνικά εργοστάσια και η κυβέρνησή μας έχει τοποθετηθεί κατά της αξιοποίησης της πυρηνικής ενέργειας στη χώρα μας, απολύτως συνεπής και ως προς το υπόβαθρο της περιοχής και ως προς τις συνθήκες ασφάλειας και νομίζω ότι παραποιείται η επιστημονική πραγματικότητα. Οποιοδήποτε ζήτημα αφορά τους εξοπλισμούς πρέπει να μπει στην Επιτροπή Εξοπλισμών της Βουλής. Γνωρίζετε τον Κοινοβουλευτικό Κώδικα, ασχέτως αν τον παραβιάζετε, όμως, θέλουμε να είμαστε συνεπείς με αυτό. Πρέπει να ξεκαθαρίσουμε ότι στη μεσογειακή συζήτηση, η χώρα μας είναι κατά της αξιοποίησης πυρηνικής ενέργειας, υπέρ των εναλλακτικών μορφών ενέργειας και ήδη, είμαστε στο 30% ανανεώσιμων πηγών ενεργείας και στην επόμενη δεκαετία η χώρα μας έχει βάλει τον πολύ προοδευτικό και πρωτοποριακό στόχο του 50%. Αυτό είναι το μέλλον της Ελλάδος και σε αυτή την Ελλάδα θέλουμε να ζουν τα παιδιά μας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε η συζήτηση επί των νομοσχεδίων του Υπουργείου Περιβάλλοντος και Ενέργειας.

Όπως προκύπτει από τις τοποθετήσεις των Εισηγητών και των Ειδικών Αγορητών, όσον αφορά στο πρώτο θέμα: «Κύρωση των τροποποιήσεων της Σύμβασης για την εκτίμηση των περιβαλλοντικών επιπτώσεων σε διασυνοριακό πλαίσιο, που υπεγράφη στο Espoo της Φινλανδίας το 1991 και κυρώθηκε με το ν. 2540/1997 (Α΄249)»,

ο ΣΥΡΙΖΑ ψηφίζει «ΥΠΕΡ».

Η ΝΔ επιφύλαξη.

Η Δημοκρατική Συμπαράταξη ΠΑΣΟΚ – ΔΗΜΑΡ ψηφίζει «ΥΠΕΡ».

Ο Λαϊκός Σύνδεσμος Χρυσή – Αυγή επιφύλαξη.

Το ΚΚΕ ψηφίζει ΚΑΤΑ.

Οι Ανεξάρτητοι Έλληνες ψηφίζουν «ΥΠΕΡ».

Το «ΠΟΤΑΜΙ» ψηφίζει «ΥΠΕΡ» και

η Ένωση Κεντρώων ψηφίζει «ΥΠΕΡ»

Συνεπώς, το σχέδιο νόμου του Υπουργείου Περιβάλλοντος και Ενέργειας «Κύρωση των τροποποιήσεων της Σύμβασης για την εκτίμηση των περιβαλλοντικών επιπτώσεων σε διασυνοριακό πλαίσιο, που υπεγράφη στο Espoo της Φινλανδίας το 1991 και κυρώθηκε με το ν. 2540/1997 (Α΄249)», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Επί του δεύτερου νομοσχεδίου του Υπουργείου Περιβάλλοντος και Ενέργειας, όσον αφορά στην «Κύρωση της τροποποίησης που έγινε στο Κιγκάλι (Ρουάντα) στις 10-15 Οκτωβρίου 2016, του Πρωτοκόλλου του Μόντρεαλ του 1987, που κυρώθηκε με το ν. 1818/1988 (Α΄253), σχετικά με τις ουσίες που καταστρέφουν τη στιβάδα του όζοντος», όπως προκύπτει από τις τοποθετήσεις των Εισηγητών και των Ειδικών Αγορητών,

ο ΣΥΡΙΖΑ ψηφίζει «ΥΠΕΡ».

Η ΝΔ επιφύλαξη.

Η Δημοκρατική Συμπαράταξη ΠΑΣΟΚ – ΔΗΜΑΡ ψηφίζει «ΥΠΕΡ».

Ο Λαϊκός Σύνδεσμος Χρυσή – Αυγή επιφύλαξη.

Το ΚΚΕ ψηφίζει «ΠΑΡΩΝ».

Οι Ανεξάρτητοι Έλληνες ψηφίζουν «ΥΠΕΡ».

Το «ΠΟΤΑΜΙ» ψηφίζει «ΥΠΕΡ» και

η Ένωση Κεντρώων ψηφίζει «ΥΠΕΡ»

Συνεπώς, το σχέδιο νόμου του του Υπουργείου Περιβάλλοντος και Ενέργειας «Κύρωση της τροποποίησης που έγινε στο Κιγκάλι (Ρουάντα) στις 10-15 Οκτωβρίου 2016, του Πρωτοκόλλου του Μόντρεαλ του 1987, που κυρώθηκε με το ν. 1818/1988 (Α΄253), σχετικά με τις ουσίες που καταστρέφουν τη στιβάδα του όζοντος», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Θραψανιώτης Εμμανουήλ, Καματερός Ηλίας, Καραναστάσης Απόστολος, Καφαντάρη Χαρά, Σπαρτινός Κωνσταντίνος, Βαγιωνάκη Βάλια, Μαρτίνου Γεωργία, Μπουκώρος Χρήστος, Μανωλάκου Διαμάντω, Δανέλλης Σπυρίδων και Σαρίδης Ιωάννης.

Τέλος και περί ώρα 17.35΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΟΛΥΜΠΙΑ ΤΕΛΙΓΙΟΡΙΔΟΥ**